

VLADA REPUBLIKE HRVATSKE

Zagreb, 25. srpnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Središnji državni ured za Hrvate izvan Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o nastavku potpore projektu od strateškog značaja za Hrvate izvan Republike Hrvatske „Susreti hrvatske dijaspore“  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg sv. Marka 2 | 10000 Zagreb | tel. 01 4569 222 | vlada.gov.hr

 PRIJEDLOG

Na temelju članka 8. i 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s Odlukom o proglašenju projekata od strateškog značaja za Hrvate izvan Republike Hrvatske („Narodne novine“, broj 51/23), Vlada Republike Hrvatske je na sjednici održanoj \_\_\_\_\_\_ 2024. donijela

**ODLUKU**

**O NASTAVKU POTPORE PROJEKTU OD STRATEŠKOG ZNAČAJA ZA HRVATE IZVAN REPUBLIKE HRVATSKE „SUSRETI HRVATSKE DIJASPORE“**

**I.**

Na prijedlog Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske Vlada Republike Hrvatske nastavlja podupirati projekt od strateškog značaja za Hrvate izvan Republike Hrvatske „Susreti hrvatske dijaspore“, organizacija Hrvata iz Južne Amerike

**II.**

U Državnom proračunu Republike Hrvatske za 2024. godinu i projekcijama za 2025. i 2026. godinu („Narodne novine“, broj 149/23), na stavkama Središnjeg državnog ureda za Hrvate izvan Republike Hrvatske, za realizaciju ovog projekta u 2024. godini osigurana su sredstva u iznosu od 59.000,00 eura.

**III.**

Središnji državni ured za Hrvate izvan Republike Hrvatske će s korisnikom potpore iz točke I. ove Odluke, odnosno s organizacijom Hrvata iz Južne Amerike potpisati ugovor o financijskoj potpori.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Sukladno ustavnoj i zakonskoj obvezi, Republika Hrvatska skrbi o Hrvatima izvan Republike Hrvatske te dijelovima hrvatskog naroda u drugim državama jamči osobitu skrb i zaštitu. Posebni interes Republike Hrvatske jest potpora projektima od strateškog značaja za Hrvate izvan Republike Hrvatske.

Posebni interes Republike Hrvatske jest podupiranje specifičnih potreba i konkretnih aktivnosti hrvatskih iseljeničkih zajednica u svim područjima bitnim za očuvanje i njegovanje hrvatskog jezika i identiteta, razvijanje suradnje te zaštite prava i interesa. Isto je moguće ostvariti pružanjem financijske potpore projektima hrvatskih iseljeničkih zajednica. U rujnu 2015. Hrvati Lime, Peru, organizirali su 1. Susret južnoameričke hrvatske dijaspore u svrhu promicanja zajedništva i ostvarivanja zajedničkih društvenih, političkih, kulturnih i poslovnih ciljeva. Uspjeh tog susreta je potaknuo organiziranje susreta iz godine u godinu u drugim južnoameričkim zemljama: - travanj 2016. u Santa Cruz de la Sierra, Bolivija, - listopad 2017. u Santiagu de Chileu, Chile,- listopad 2018. u Guayaquilu, Ekvador, - studeni 2019. u Buenos Airesu, Argentina, u ožujku 2022. u Asuncionu, Paragvaj te u studenom 2023. u Montevideu, Urugvaj. Svake godine je organizator susreta udruga Hrvata u zemlji u kojoj se održava susret. Organizator 8. susreta Hrvata Južne Amerike početkom 2025. godine je udruga Croatia Sacra Paulistana, Hrvatski Dom u Sao Paulu. To je prvi susret u zemlji Hrvata i hrvatskih potomaka iz Latinske Amerike portugalskoga govora, te godine u kojoj se obilježava 100 godina značajnog vala hrvatskog useljavanja u Brazil. Susreti hrvatske dijaspore u Južnoj Americi su kroz godine održavanja postale tradicionalne te se planiraju održavati i tijekom narednih godina.

Za projekt „Susreti hrvatske dijaspore“ u 2024. godini izdvojit će se 59.000,00 eura.

Predloženi projekt ispunjava kriterije propisane točkom V. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske, tj. unapređuje položaj i kvalitetu života Hrvata izvan Republike Hrvatske, doprinosi očuvanju i njegovanju nacionalnog identiteta, hrvatskog jezika, kulturnog stvaralaštva i baštine te utječe na jačanje povezanosti Hrvata izvan Republike Hrvatske s Republikom Hrvatskom.

Imajući u vidu skrb Republike Hrvatske i značaj potpore projektima od strateškog značaja za Hrvate izvan Republike Hrvatske, Središnji državni ured za Hrvate izvan Republike Hrvatske predlaže donošenje odluke o nastavku potpore projektu od strateškog značaja za Hrvate izvan Republike Hrvatske „Susreti hrvatske dijaspore“, organizacija Hrvata iz Južne Amerike.